તહેવારોમાં વધારે વેપાર કરી લેવા માટે ઘણા સમય પહેલાં ફરસાણ બનાવીને મૂકી રાખવાની ઘણા વેપારીઓ પેરવી કરતાં હોય છે. કેટલાંક હલકીકક્ષાના ખાદ્યપદાર્થ બનાવીને ન્યાલ થઈ જવાની હરકત પણ કરતાં હોય છે. આવા ઇરાદાઓ ઉપર અંકુશ આવે તે માટે પાલિકાના ફૂડવિભાગે દિવાળીના દિવસો શરૂ થાય તે પહેલાં શુક્રવારે સપાટો બોલાવ્યો હતો. શહેરમાં મોટાપાયે ફરસાણ-નમકીનના વેપાર સાથે સંકળાયેલી પેઢી અને વેપારીઓને ત્યાં આકસ્મિક ચેકિંગ કર્યું હતું, તેમાં ભેસ્તાનની ઠક્કર ફૂડ પ્રોડક્ટ્સ, ઉઘનામાં ધરતી ફૂડ પ્રોડક્ટ્સ પ્રા.લિ., અડાજણમાં મહાવીર નમકીન્સ પ્રા.લિ., વેડરોડ ઉપર જૈનમ મહિલા ગૃહ ઉદ્યોગ, મગોબમાં રતન ફૂડ પ્રોડક્ટ, લિંબાયતમાં ગીતા ફરસાણ અને સિદ્ધી ફરસાણ, ભેસ્તાનમાં સંગીતા ફરસાણ અને છાપરાભાઠા રોડ ઉપરના મયુર ફરસાણમાંથી જુદા જુદા ફરસાણના 16 નમૂના લીધા હતાં. તમામ નમૂનાઓને લેબોરેટરીમાં ટેસ્ટિંગ માટે મોકલવામાં આવ્યા હતાં, તેવું ચીફ ઇન્ચાર્જ ફૂડ ઇન્સપેક્ટર જે.એ. સાળુંકેનું કહેવું હતું.